Folketing
2014-05-08

Nej, det handler også om at anerkende, at også børn og unge har brug for hjælp til at knække den negative sociale arv, frem for bare at lukke øjnene for det. Der er også rigtig god grund til at gribe ind nu. I 2014 er ventetiden til rådgivning i eksempelvis TUBA, som netop hjælper børn og unge med at håndtere livet i en misbrugsfamilie, steget til op mod 2 år. Det er altså 2 år, hvor børn og unge, som aktivt søger hjælp til at få bearbejdet deres problemer, passivt må se til fra ventelisterne. Det er også børn og unge, som først henvender sig efter mange års isolation og efter at have gået med de her problemer i rigtig lang tid. Det viser statistikkerne nemlig også. Med det her forslag kommer børn og unge ikke længere til at vente i 2 år. De skal kunne komme til inden for 1 måned, for det er muligt at knække kurver, og det er sådan set også muligt at gøre det nu.